Oficiālais Vēstnesis L 192 , 31/07/2003 Lpp. 0015 - 0017



Komisijas Regula (EURATOM) Nr. 1352/2003 (2003. gada 23. jūlijs), ar kuru groza Regulu (EK) Nr. 1209/2000, ar ko nosaka procedūras Eiropas Atomenerģijas kopienas dibināšanas līguma 41. pantā noteikto paziņojumu sniegšanai EIROPAS KOPIENU KOMISIJA, ņemot vērā Eiropas Atomenerģijas kopienas dibināšanas līgumu, un jo īpaši tā 41. līdz 44. pantu, ņemot vērā Padomes 1999. gada 2. decembra Regulu (Euratom) Nr. 2587/1999, ar ko nosaka, par kuriem ieguldījumu projektiem saskaņā ar Eiropas Atomenerģijas kopienas dibināšanas līguma 41. pantu ir jāinformē Komisija [1], tā kā: (1) Lai uzlabotu pārredzamību un juridisko noteiktību, ir jāpastiprina esošie noteikumi un jāformalizē darbības, ko piemēro Komisija, lai vadītu apspriedes un izvērtētu ieguldījumu projektus, kas attiecas uz Eiropas Atomenerģijas kopienas dibināšanas līguma mērķiem. (2) Komisijai par ieguldījumu projektiem, kas attiecas uz jauniem objektiem un arī uz objektu aizstāšanu vai pārveidošanu, kura atbilst kritērijiem, kas noteikti ar Regulu (Euratom) Nr. 2587/1999, būtu jāziņo, izmantojot veidlapu, kuru var nosūtīt izdrukas formā vai elektroniski. Juridiskās noteiktības labad personām vai uzņēmumiem, kas ir iesnieguši paziņojumus, ir jānosūta apstiprinājums, ka Komisija tos ir saņēmusi. (3) Termiņam, kurā Komisijai ir jāizvērtē, jāapspriež un jāpieņem viedoklis saskaņā ar Euratom līguma 43. pantu, būtu jābūt diviem mēnešiem no saņemšanas dienas līdz pilnīgam paziņojumam. Trešo pušu izteiktas piezīmes Komisijai būtu jānosūta attiecīgām personām vai uzņēmumiem, lai, iespējams, saņemtu atbildes no tiem. Juridiskās noteiktības labad izvērtēšana un apspriešana būtu jābeidz ar ieteikumu, kā paredzēts Euratom līguma 124. pantā. (4) Visos gadījumos, kad pēc sākotnējas izskatīšanas Komisijai, ņemot vērā Regulu (Euratom) Nr. 2587/1999, rodas šaubas attiecībā uz atbilstību Eiropas Atomenerģijas kopienas dibināšanas līguma mērķiem, būtu jāuzsāk detalizēta izskatīšanas un apspriešanas procedūra, lai Komisija varētu apkopot visu informāciju, kas tai nepieciešama savu uzdevumu veikšanai saskaņā ar Euratom līgumu, un lai ļautu attiecīgajām personām un uzņēmumiem iesniegt savas piezīmes. (5) Pēc tam, kad Komisija ir izskatījusi attiecīgo personu un uzņēmumu iesniegtās piezīmes, un tiklīdz ir novērstas šaubas, Komisijai būtu jāpabeidz izskatīšana, pieņemot ieteikumu. (6) Lai panāktu koordinētu ieguldījumu attīstību kodolenerģijas jomā, saskaņā ar Komisijas pieņemtajiem ieteikumiem ir efektīvi jāuzrauga pasākumi, kurus pēc tam īsteno attiecīgas personas vai uzņēmumi. (7) Lai nodrošinātu to, ka Euratom līguma noteikumus piemēro pareizi un efektīvi, Komisijai būtu jāspēj atsaukt savus ieteikumus, ja izrādās, ka tie pamatojas uz nepareizu informāciju. (8) Ir lietderīgi informēt sabiedrību par ieguldījumu projektiem, vienlaikus ievērojot principu, kas noteikts Euratom līguma 44. pantā par to, ka ir jāsaņem attiecīgo dalībvalstu, personu un uzņēmumu piekrišana. Pārredzamības un juridiskās noteiktības labad ir lietderīgi publicēt visus ieguldījumu projektus un pieņemtos ieteikumus. Komisijai būtu jāpublicē arī gada pārskats ar informāciju par pieņemto ieteikumu ievērošanu, kā arī par konkrētiem pasākumiem, kurus attiecīgās personas vai uzņēmumi ir veikuši, reaģējot uz Komisijas viedokļiem. (9) Ja ieguldījumi nav vajadzīgi vai pārsniedz Euratom līguma mērķus vai ja to finansēšana no valsts līdzekļiem rada vai draud izraisīt konkurences traucējumus iekšējā tirgū, šī regula neietekmē EK dibināšanas līguma piemērošanu. (10) Tādēļ Komisijas Regula (EK) Nr. 1209/2000 [2] būtu attiecīgi jāgroza, IR PIEŅĒMUSI ŠO REGULU. 1. pants Regulu (EK) Nr. 1209/2000 groza šādi: 1. Virsrakstu aizstāj ar šādu: "Komisijas Regula (Euratom) Nr. 1209/2000 (2000. gada 8. jūnijs), ar ko nosaka procedūras Eiropas Atomenerģijas kopienas dibināšanas līguma 41. pantā noteikto paziņojumu izskatīšanai" . 2. Ar šādu tekstu aizstāj 1. pantu: "1. pants 1. Par ieguldījumu projektiem, kas attiecas uz jauniem objektiem un arī uz aizstāšanu vai pārveidošanu, kura pēc veida un apjoma atbilst kritērijiem, kas noteikti ar Regulu (Euratom) Nr. 2587/1999, paziņo Komisijai, izmantojot veidlapu, kuras paraugs ir šīs regulas pielikumā. Šo veidlapu var iesniegt izdrukas formā vai elektroniski. 2. Par paziņojuma saņemšanu Komisija tūlīt informē attiecīgās personas vai uzņēmumus." 3. Iekļauj šādu 3.a līdz 3.f pantu: "3.a pants 1. Komisija paziņojumu izskata tūlīt pēc tā saņemšanas. Tā izsaka savu viedokli ieteikumā. 2. Ja Komisija pēc paziņojuma izskatīšanas konstatē, ka paziņotā ieguldījumu projekta atbilstība Eiropas Atomenerģijas kopienas dibināšanas līgumam un tā mērķiem rada šaubas, tā minēto konstatējumu dokumentē un izsaka savu viedokli ieteikumā, kuru dara zināmu attiecīgajām personām, uzņēmumiem vai dalībvalstij. 3. Ja Komisija pēc izskatīšanas konstatē, ka paziņotā ieguldījumu projekta atbilstība Eiropas Atomenerģijas kopienas dibināšanas līgumam un tā mērķiem rada šaubas, tā sāk detalizētas izskatīšanas procedūru, lai sīkāk visos aspektos apspriestu ieguldījumu projektu, kas attiecas uz šā līguma mērķiem. 4. Ieteikums saskaņā ar 2. punktu ir jāsniedz un 3. punktā minētā detalizētā izskatīšanas procedūra ir jāsāk divu mēnešu laikā. Minētais periods sākas nākamajā dienā pēc tam, kad ir saņemts pilnīgs paziņojums, kas atbilst šīs Regulas un Regulas (Euratom) Nr. 2587/1999 noteikumiem. Paziņojumu uzskata par pabeigtu, ja divu mēnešu laikā pēc tā vai jebkuras citas pieprasītas papildu informācijas saņemšanas Komisija nepieprasa nekādu papildu informāciju. 5. Ja Komisija saskaņā ar 2. punktu nav izdevusi ieteikumu un nav rīkojusies 4. punktā minētajā termiņā, ieguldījumu projekts ir uzskatāms par atbilstīgu Eiropas Atomenerģijas kopienas dibināšanas līguma mērķiem un noteikumiem. 3.b pants 1. Ja Komisija atzīst, ka attiecīgās personas vai uzņēmuma sniegtā informācija par paziņoto ieguldījumu projektu ir nepilnīga, tā pieprasa visu vajadzīgo informāciju. Ja attiecīgā persona vai uzņēmums atbild uz šādu pieprasījumu, Komisija informē šo personu vai uzņēmumu par atbildes saņemšanu. 2. Ja attiecīgā persona vai dalībvalsts nesniedz pieprasīto informāciju Komisijas noteiktajā termiņā vai sniedz nepilnīgu informāciju, Komisija nosūta atgādinājumu, paredzot attiecīgu papildu termiņu informācijas sniegšanai. 3.c pants 1. Sākot detalizētās izskatīšanas procedūru, Komisija rezumē attiecīgus faktiskus un tiesiskus jautājumus un iekļauj ieguldījumu projekta iepriekšēju novērtējumu saistībā ar Euratom līguma un Regulas (Euratom) Nr. 2587/1999 noteikumiem un mērķiem. Komisija aicina attiecīgās personas vai uzņēmumus iesniegt piezīmes un turpināt apspriedi ar Komisiju noteiktajā laikposmā, kas parasti nepārsniedz divus mēnešus. 2. Attiecīgajām personām vai uzņēmumiem iesaka neīstenot ieguldījumu projektu, pirms Komisija ir sniegusi ieteikumu par šo projektu vai pirms tas tiek atzīts par atbilstīgu Eiropas Atomenerģijas kopienas dibināšanas līguma mērķiem un noteikumiem, kā noteikts 3.a panta 5. punktā. 3.d pants 1. Ja Komisija pēc ieguldījumu projekta apspriešanas un/vai pēc tam, kad attiecīgā persona vai uzņēmums to maina, konstatē, ka ieguldījumu projekts atbilst Eiropas Atomenerģijas kopienas dibināšanas līguma mērķiem un noteikumiem, tā dokumentē savu viedokli ieteikumā, kuru paziņo attiecīgajām personām, uzņēmumiem un dalībvalstīm. 2. Ja Komisija pēc ieguldījumu projekta apspriešanas un/vai pēc tam, kad attiecīgā persona vai uzņēmums to maina, konstatē, ka ieguldījumu projekts neatbilst Eiropas Atomenerģijas kopienas dibināšanas līguma mērķiem un noteikumiem, tā izsaka savu viedokli ieteikumā, kuru paziņo attiecīgajām personām, uzņēmumiem un dalībvalstīm. 3. Viedokļus, kas pieņemami saskaņā ar 1. un 2. punktu, pieņem, tiklīdz ir novērstas šaubas, kas minētas 3.a panta 3. punktā. Komisija, cik iespējams, cenšas pieņemt ieteikumu sešu mēnešu laikā pēc detalizētas izskatīšanas procedūras sākšanas. 4. Pēc 3. punktā minētā termiņa beigām un ja attiecīgā persona vai uzņēmums to pieprasa, Komisija divu mēnešu laikā sniedz ieteikumu, pamatoties uz tai pieejamo informāciju. 3.e pants Pēc tam, kad Komisija ir sniegusi savu ieteikumu par attiecīgo ieguldījumu projektu, tā pārrauga un vajadzības gadījumā ar attiecīgajām personām vai uzņēmumiem apspriež konkrētus pasākumus, kurus tie ir veikuši vai gatavojas veikt atbilstīgi Komisijas ieteikumam. 3.f pants Pēc tam, kad Komisija ir devusi attiecīgajām personām vai uzņēmumiem iespēju iesniegt apsvērumus, tā var atcelt ieteikumu, kas pieņemts atbilstīgi 3.a un 3.d pantam, ja informācija, kas bija ieteikuma pieņemšanas noteicošais faktors, ir bijusi nepareiza. Pirms ieteikuma atcelšanas un jauna ieteikuma pieņemšanas Komisija sāk detalizētu izskatīšanas procedūru atbilstīgi 3.a panta 3. punktam." 4. Iekļauj šādu 4.a un 4.b pantu: "4.a pants Komisija nosūta personām vai uzņēmumiem, kas ir paziņojuši par ieguldījumu projektu, iespējamas trešo pušu piezīmes vai viedokļus par projektu, kuri iespaidos Komisijas ieteikumu. 4.b pants 1. Komisija ar attiecīgo dalībvalstu, personu un uzņēmumu piekrišanu publicē visus tai paziņotos ieguldījumu projektus, kā arī atbilstīgi šai regulai sniegtos ieteikumus. 2. Komisija publicē gada pārskatu ar informāciju par pieņemto ieteikumu ievērošanu, kā arī par konkrētiem pasākumiem, kurus attiecīgās personas vai uzņēmumi ir veikuši, reaģējot uz Komisijas viedokļiem. Vajadzības gadījumā šā pārskata sagatavošanā ievēro noteikumus par dienesta noslēpumu, ja nav dota galīgā piekrišana, kas minēta Euratom līguma 44. pantā." 2. pants Šī regula stājas spēkā divdesmitajā dienā pēc publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2003. gada 23. jūlijā Komisijas vārdā — priekšsēdētāja vietniece Loyola De Palacio [1] OV L 315, 9.12.1999., 1. lpp. [2] OV L 138, 9.6.2000., 12. lpp. --------------------------------------------------